**Концепт Центра за децу, младе и породицу**

**Београд, октобар, 2024.године**

Садржај

[УВОД 4](#_Toc180486736)

[Заснованост Концепта на политикама и пракси 5](#_Toc180486737)

[Сврха Центра 9](#_Toc180486738)

[Циљеви Центра 12](#_Toc180486739)

[Методологија израде концепта 12](#_Toc180486740)

[„SWOT“ анализа – процена снага, слабости, претњи и прилика у актуелном контексту оснивања Центра за подршку деци, младима и породици 14](#_Toc180486741)

[Циљне групе 17](#_Toc180486742)

[Деца и млади који су у сукобу са законом, родитељима, школом или заједницом и њихове породице 18](#_Toc180486743)

[Деца у уличној ситуацији и њихове породице 20](#_Toc180486744)

[Малолетне труднице/мајке и њихова деца 20](#_Toc180486745)

[Породице са бројним и сложеним потребама у којима постоји ризик од издвајања деце 21](#_Toc180486746)

[Породице у процесу припреме за повратак детета (реунификација) 22](#_Toc180486747)

[Млади који се припремају и/или напуштају систем алтернативне бриге 22](#_Toc180486748)

[Млади који су изашли из система алтернативне бриге 23](#_Toc180486749)

[Услуге и активности 24](#_Toc180486750)

[Саветодавно-терапијске и социјално-едукативне услуге 26](#_Toc180486751)

[Дневне услуге у заједници 36](#_Toc180486752)

[Услуге подршке за самосталан живот 42](#_Toc180486753)

[Услуге смештаја 45](#_Toc180486754)

[Изградња капацитета за успостављање Центра за децу, младе и породицу 48](#_Toc180486755)

[Сарадња и умрежавање са другим значајним актерима 49](#_Toc180486756)

[Закључак и препоруке 51](#_Toc180486757)

**ЛИСТА СКРАЋЕНИЦА**

ЕУ – Европска унија

ЈЛС – јединица локалне самоуправе

МБПД – Министарство за бригу о породици и демографију

МРЗБСП – Министарство за рад, запошљавање, борачка и социјална питања

ОЦД – организације цивилног друштва

ПОРИ – Породично оријентисане ране интервенције

УН – Уједињене нације

УНИЦЕФ – Дечији фонд Уједињених нација

# УВОД

Породица представља природну средину за раст и развој детета, његову добробит и заштиту. Родитељи имају право и дужност да се старају о својој деци, да им обезбеде заштиту, васпитање, образовање, да их заступају и издржавају и штите њихове интересе. Имајући све ово у виду, јасно је да би држава требало да обезбеди разноврсне механизме подршке који би помогли родитељима да реализују своје дужности односно задатке из своје родитељске улоге. Онда када родитељи нису у могућности да обезбеде сигурност, бригу и заштиту својој деци, задатак је државе, односно јавних власти, да заштите права детета и обезбеде му сигурно окружење у одговарајућем алтернативном аранжману бриге.

У складу са Конвенцијом УН о правима детета, као и са другим међународним и домаћим законодавним актима у области заштите права детета, најбољи интерес детета треба увек да има приоритет. То значи да су државе у обавези да осигурају право детета да живи у својој биолошкој породици, али истовремено да буде заштићено од злостављања, занемаривања, насиља и злоупотребе. Да би се овај принцип постигао интервенције које се предузимају морају првенствено да буду усмерене ка породици, како би се отклонили ризици који постоје и како би се превенирало издвајање детета из породице. У том контексту се, када се процени да за то постоје услови, односно да родитељи нису угрожавајући, ради на оснаживању породице како би се очувала целовитост и како би се родитељи оснажили да наставе да брину о детету. Оваквим приступом повећавају се шансе за рехабилитиацију родитељских снага, односно за останак детета у биолошкој породици.

Политике и сам систем социјалне заштите у Републици Србији се већ годинама уназад усмеравају ка развоју и унапређењу система подршке биолошким породицама како би се заштитило право детета на живот у својој породици. Међутим и даље постоји потеба за унапређењем постојеће праксе и развојем услуга подршке породици, те би развој Центра за децу, младе и породицу могао представљати свеобухватан одговор на различите потребе породица.

Управо, један од планираних резултата Стратегије деинституционализације, који је укључен и у циљеве Поглавља 23 у оквиру инструмента за приступања Европској унији, је оснивање центара за децу, младе и породицу као пожељан крајњи резултат трансформације резиденцијалних установа у услуге у заједници. У том смислу основна сврха центара била би пружање подршке деци, младима и породици са циљем превенције издвајања деце и олакшавања реинтеграције у случајевима када је смештај у формалну бригу био у најбољем интересу детета.

У светлу тога, Министарство за рад, запошљавање, борачка и социјална питања је у сарадњи са канцеларијом УНИЦЕФ-а у Београду интензивирало напоре ка унапређењу процеса деинституционализације и покренуло процес планирања трансформације приоритетних установа за смештај деце, како би ове установе деловале као модел и пример добре праксе који би се касније могао реплицирати широм земље. Ово министарство је, такође, једно од шест министарстава које је потписало и Мултилатерални меморандум о разумевању о сарадњи у области превенције и заштите менталног здравља деце, адолесцената и младих, и тиме показало опредељеност ка унапређењу система подршке менталном здрављу деце и младих у Србији.

# Заснованост Концепта на политикама и пракси

Трансформација установа за смештај је процес који је у домаћем систему актуелан дужи низ година своје утемељење има и у међународним документима као и домаћем нормативном и стратешком оквиру.

Конвенција УН о правима детета (1989) у преамбули наводи да свако дете треба да одраста у породичном окружењу у атмосфери среће, љубави и разумевања. Додатно, указује да дете има право да зна ко су му родитељи и право на њихово старање онда када је то у његовом/њеном најбољем интересу. Ратификујући Конвенцију, државе су се обавезале да обезбеде подршку деци у свим аспектима њиховог живота, али и да пруже подршку њиховим породицама, односно родитељима или старатељима[[1]](#footnote-1). Конвенција УН о правима особа са инвалидитетом (2006) коју је Република Србија ратификовала има за циљ „унапређивање, заштиту и осигуравање пуног и једнаког уживања свих људских права и основних слобода особа са инвалидитетом, укључујући и право на живот у заједници“[[2]](#footnote-2)

Двадесет година након усвајања Конвенције УН о правима детета, препознавањем одређених пропуста у примени Конвенције, настају Смернице УН за алтернативно старање (2009). Ове Смернице представљају преглед пожељних праваца за развој политике и праксе заштите деце без родитељског старања и акцентују неопходност улагања напора да се превенира издвајање деце или, уколико до тога дође, да се редовно преиспитује могућност повратка детета у примарну породицу. Уколико повратак није могућ, неопходно је детету обезбедити друго, трајније решење које промовише хармоничан развој детета. Смернице наглашавају значај пружања подршке родитељима да одговорно испуњавају своје родитељске дужности, да деци пруже адекватну заштиту и задовољење потреба. Превенција смештаја деце у облике алтернативног старања подразумева залагање за превенцију издвајања детета из породице као и промовисање повратка детета односно његове реинтеграције у породицу[[3]](#footnote-3).

Комитет Уједињених нација за права детета је 2021. године Дан опште дискусије (Day of General Discussion) посветио теми праву детета у алтернативном старању. Овај јавни састанак је осмишљен тако да подстакне разумевање садржаја и импликације Конвенције УН о правима детета на тему алтернативног старања односно да испита тренутну ситуацију, идентификује изазове као и одговарајуће начине на које се може одговорити на издвајање деце из породица. Кључне препоруке које су упућене државама укључују пре свега системско бављење основним узроцима издвајања деце из породица односно бављење друштвеним нормама, утицајем сиромаштва и друштвених искључености. Даље, фокус препорука је на успостављању програма који помажу деци да остану са својим породицама и креирање инклузивних и приступачних услуга у заједници. Поред тога наводи се да би државе требало да приоритизују политике подршке породици и да развију програме за родитеље и децу. Кључне препоруке које се везују за реформу старања укључују неопходност заузимања мултисекторског и координираног приступа за јачање породица и спречавање раздвајања породице и детета; изградњу капацитета запослених; прелазак са институционалног на породичне моделе бриге; припремање и пружање подршке онима који напуштају бригу. Поред овога, препоруке су биле да државе развију националне планове за деинституционализацију са ограниченим роком и буџетом и да теже иновативним и одрживим модалитетима финансирања и да уграде реформу система бриге о деци у национално буџетирање и планирања финансија[[4]](#footnote-4).

Реформски процес система социјалне заштите у Републици Србији започео је након 2000. године да би 2005. године добио и стратешки оквир који је донео суштински заокрет система и промовисао интегралну социјалну заштиту која са једне стране, унапређује квалитет живота сиромашних, а са друге развија разноврсне, квалитетне услуге у заједници. Поред овога, три процеса посебно добијају на значају – деинституционализација, децентрализација и демократизација услуга социјалне заштите – што се даље рефлектовалo и на нормативни оквир и његову примену. Ови реформски правци и процеси потврђени су Законом о социјалној заштити који од 2011. године и свог усвајања представља кровни закон за област социјалне заштите у Републици Србији. У циљу осигурања квалитета пружања услуга, Закон уводи стандарде који прецизирају којој циљној групи се могу пружати које услуге и под којим условима, што се операционализује кроз Правилник о ближим условима и стандардима за пружање услуга социјалне заштите, иако за неке услуге до данас нису прописани стандарди (у даљем тексту Правилник).

Систем услуга конципиран је као отворени систем односно као променљива категорија која може бити обогаћена новим услугама, а све у складу са потребама циљне групе којој је намењена. Поред тога, услуге социјалне заштите одликује и комплементарност што значи да се једном кориснику може пружати више различитих услуга, у зависности од потребе за подршком.

Развој услуга у заједници доприноси остварењу процеса деинституционализације. У најширем смислу, овај процес подразумева удаљавање од система заштите који почива на пружању услуга смештаја у великим установама према низу различитих услуга у породици и заједници. Три основне компоненте чине овај процес: проналажење и развијање одговарајуће алтернативе резиденцијалном смештају, што може да укључи услуге становања, образовања, ресоцијализације и рехабилитације деце и њихових породица; развој и унапређење услуга у заједници које пружају подршку породици и деци у заједници како би се „сачувао улаз“ у систем социјалне заштите и креирање дугорочних планова заштите корисника у породичном окружењу[[5]](#footnote-5). Деинституционализација је као појам уско везан за термин социјалног укључивања који подразумева да и особе са инвалидитетом и развојним тешкоћама равноправно остварују своја права, учествују у активностима заједнице и буду равноправни чланови друштва.

Република Србија je актуелно у процесу дефинисања Стратегије социјалне заштите која би требало да уреди правце развоја социјалне заштите, док је за процес деинстуционализације усвојен стратешки документ - Стратегија деинституционализације и развоја услуга социјалне заштите у заједници за период 2022-2026. Ова Стратегија садржи низ релевантних циљева и мера, укључујући измене и допуне Закона о социјалној заштити ради даљег унапређења регулаторног оквира од значаја за убрзање процеса деинституционализације- увођење забране институционалног смештања деце млађе од 7 година чиме се препознаје посебан значај развојне фазе раног детињства, смањење величине тј. максималног капацитета за смештај, ревизија стандарда услуга у заједници, израда и усвајање стандарда услуга подршке породици итд. Оно што је посебно важно јесте доношење планског документа који би операционализовао циљеве и мере предвиђене овом Стратегијом.

Стратегија указује да је актуелно стање такво да услуге не прате потребе корисника, да су недовољно развијене и неравномерно заступљене, да су нестабилни извори њиховог финансирања али и да постоји недовољно разумевање локалних самоуправа за важност развоја услуга, што као крајњи резултат има висок број корисника домског смештаја, посебно када је реч о особама са инвалидитетом, интелектуалним и менталним потешкоћама. Поред тога, наводи да неке услуге, које су за процес деинституционализације изузетно важне, нестају. Овде се пре свега мисли на услугу становања уз подршку за особе са инвалидитетом. Поред тога, наведено је да су за достизање циљева деинституционализације изузетно важне услуге саветовалишта, породичног сарадника, предах смештаја, а предвиђа се и унапређење специјализованог, повременог и ургентног хранитељства, даљи развој услуга у заједници и реализацију програма за децу и младе који напуштају бригу[[6]](#footnote-6). Један од планираних резултата ове Стратегије јесте и оснивање центара за децу, младе и породице који би пружали услуге у заједници које подржавају породицу, превенирају издвајање деце и обезбеђују подршку реунификацији детета и породице.

# Сврха Центра

Сврха Центра за децу, младе и породицу јесте превенција институционализације деце и младих кроз оснаживање породица, односно изградњу и унапређење капацитета породице за препознавање потреба и остваривање права детета, а пре свега права детета на безбедно и подстицајно окружење за раст и развој. Центар кроз своје услуге и активности пружа подршку породици и превенира измештање деце, подржава реинтеграцију у породицу и друштвену заједницу деце и младих која напуштају институционални и породични смештај и у заједници промовише право детета на живот у породици.

Успостављање Центра за децу, младе и породицу допринело би остваривању циљева социјалне заштите који између, осталог, подразумевају обезбеђивање доступности услуга, стварање једнаких могућности за самостални живот и подстицање на социјалну укљученост; очување и унапређивање породичних односа као и предупређивање злостављања, занемаривања или експлоатације, односно отклањање њихових последица[[7]](#footnote-7). Достизање циљева социјалне заштите се у значајној мери ослања на пружање услуга услед чега Закон о социјалној заштити уместо ранијег система државних установа у које су корисници смештани по категоријалном принципу уводи плуралитет пружалаца услуга и промовише приступ усмерен на корисника[[8]](#footnote-8).

Установе за смештај деце и младих које су у процесу трансформације би, у складу са овим концептом, требало да за почетак да оформе Центар за децу, младе и породицу као засебну радну јединицу у оквиру постојеће установе. С обзиром да се ради о процесу трансформације, овај Центар ће постепено расти, односно број услуга које буде могао да пружа се може повећавати временом. Паралелно са тим, с обзиром да ће се радити на превенцији издвајања деце из породице, може се очекивати да ће се како се буду проширивале услуге подршке смањивати потреба за смештајем деце, односно смештајни капацитети установе. Имајући у виду комплексне породичне прилике, као и ситуације ургентног збрињавања деце, може се очекивати да ће и у будућности остати потреба да се очува један део смештајних капацитета установе.

Центар је конципиран тако да функционише као део система социјалне заштите, са идејом да развија партнерства и да се умрежава са свим релевантним системима и актерима у заједници како би се деци, младима и породицама обезбедила свеобухватна и правовремена подршка у задовољавању потреба и превазилажењу криза.

У оквиру Центра би се пружале различите услуге за различите циљне групе деце, младих и породица. За услуге за које су прописани стандарди, активности би се реализовале у складу са Законом о социјалној заштити и Правилником о ближим условима и стандардима за пружање услуга социјалне заштите, док би услуге за које нису прописани стандарди биле пружане на основу дефинисаног Програма рада/програма пружања услуге. Програм рада или програм пружања услуге би служио као програмски оквир за пружање услуге за коју нису прописани стандарди, у складу са чим би требало да дефинише циљну групу услуге, циљеве и исходе услуге, динамику пружања услуге, активности које се реализују, неопходне људске и материјалне ресурсе[[9]](#footnote-9).

У зависности од потреба корисника, неке услуге би се пружале интензивније од других (на пример услуга породичног сарадника) док би неке биле успостављене на окружном нивоу (на пример услуга становање уз подршку, предах смештај, прихватилиште). Успостављање услуга на окружном нивоу може бити регулисано и прецизније дефинисано Споразумом о сарадњи између више јединица локалних самоуправа са чијих територија ће корисници бити упућивани на коришћење услуге. Са друге стране, неке од услуга би имале превентивни карактер, док би се друге бавиле интервенцијом у кризи и третманом корисника. Пружање свих услуга темељило би се на индивидуализованом приступу појединцу и породици и препознавању снага, потенцијала и ресурса; праву на партиципацију, поштовање и недискриминацију, затим на подстицању социјалног укључивања и подизању свести заједнице како би се створило подржавајуће окружење.

Када је реч о упућивању на услуге Центра, идеја је да упутилац буде Центар за социјални рад имајући у виду да је у делокругу рада ове институције процена и потреба за даљим упућивањем корисника. Такође, како би се могло обезбедити праћење и евиденција корисника и пружених услуга потребно је да Центар за социјални рад буде упутни орган.

Поред Центра за социјални рад, различити системи (школа, дом здравља, тужилаштво, развојно саветовалиште, организација цивилног друштва и слично) који препознају изазове и ризике код корисника могу да их упуте на коришћење услуга, а да ће одлуку о укључивању у услугу доносити сам Центар за социјални рад. Поред тога, значајно је да постоји могућност да се корисници за учешће у услузи могу јавити и сами (самоиницијативно), након чега би били упућени на Центар за социјални рад као основни упутни орган.

Имајући у виду да ће установе за смештај деце и младих у процесу трансформације формирати радне јединице односно Центре, важно је посебно обратити пажњу на комуникациону стратегију и информисање свих релевантних актера о промени. Веома је важно да свака установа на нивоу свог стратешког и оперативног рада дефинише на који начин ће, којим каналима и ка којим кључним актерима комуницирати промену. Ово је значајно како би сви релевантни актери на нивоу заједнице али и у округу имали информације о доступним услугама.

# Циљеви Центра

Из дефинисане сврхе Центра за децу, младе и породицу проистичу и следећи циљеви које Центар настоји да оствари:

* Изградња и унапређење родитељских капацитета и превенција издвајања деце из породица (деце са сметњама у развоју, деце из породица у кризи, деце са проблемима у понашању и деце у сукобу са законом, родитељима, школом и заједницом)
* Превенција „сагоревања“, смањење социјалне изолације и пружање подршке социјалном укључивању породица, деце и младих са инвалидитетом или сметњама у развоју.
* Унапређење квалитета живота деце са сметњама у развоју и њихових породица, развијање подржавајућих веза и односа унутар породице и са непосредним окружењем.
* Подршка изласку деце из институција и припрема детета и породице за процес повратка у биолошку породицу.
* Припрема и оснаживање деце и младих за напуштање алтернативног старања - институција за смештај и породичног смештаја.
* Подизање свести заједнице о потребама и значају друштвене подршке деци, младима и породицама које су циљна група Центра.
* Подстицање интерсекторске сарадње и координације између умрежавања различитих система – система здравствене заштите, образовног система, правосуђа, полиције, јединица локалне самоуправе и других актера из система социјалне заштите и организација цивилног друштва у циљу заједничке, свеобухватне и правовремене подршке која чува породицу на окупу.

# Методологија израде концепта

Израда концепта Центра за децу, младе и породицу подразумевала је активно учешће представника различитих установа, институција и организација како би се омогућило сагледавање процеса трансформације из различитих углова, али и како би се сагледало на чему се до сада радило и који су могући правци за даље. Из тог разлога, у организацији Министарства за рад, борачка и социјална питања (МРЗБСП) и канцеларије УНИЦЕФ-а у Београду формирана је и радна група. Поред представника Министарства за рад, запошљавање, борачка и социјална питања, као и Министарства за бригу о породици и демографију, чланови радне групе су запослени на различитим позицијама у следећим установама и организацијама: из установа за смештај деце и младих „Душко Радовић“ из Ниша, „Центар за заштиту одојчади, деце и омладине“, Београд, Дечије село Др Милорад Павловић“ из Сремске Каменице, „Јефимија“ из Крушевца, „Станко Пауновић“ из Неготина, Центар за локалне услуге „Кнегиња Љубица“ из Крагујевца, затим представници Републичког завода за социјалну заштиту, Покрајинског завода за социјалну заштиту, Секретаријата за социјалну заштиту Града Београда, као и из Хуманитарне организације „Дечије срце“.

Сваки корак током овог процеса реализован је кроз дискусију, заједничку анализу, а по принципу узимања у обзир више од једне перспективе. Припрема за израду концепта започела је анализом доступне документације, прегледом доступних релевантних истраживања као и законодавног и стратешког оквира. Након тога су реализовани припремни састанци са представницима МРЗБСП и канцеларије УНИЦЕФ-а у Београду, да би се наставило кроз рад радне групе.

Састанци радне групе организовани су у циљу развијања предлога концепта Центра за децу, младе и породицу који би се могао успоставити у Србији, а пре свега у установама које се налазе у процесу трансформације. Дискусиони састанци су били усмерени ка анализи социјалних актера, SWOT анализи, а током рада дефинисане су циљне групе, услуге и програмске активности које би могле бити реализоване у Центру. Такође су учесници и учеснице давали предлоге и када су у питању људски ресурси, односно потребе за професионалцима који би требало да реализују предложене услуге и програме. Још један значајан аспект који је био разматран јесу просторни капацитети, с обзиром да се већина установа до сада највећим делом бавила пружањем услуге домског смештаја.

Имајући у виду чињеницу да су у оквиру различитих установа до сада развијани различити појединачни програми, односно услуге које су намењене деци, младима и породици, као и да појединачне установе већ имају искуство у спровођењу истих, али и научене лекције, овај концепт може послужити као оквир деловања у процесу будуће трансформације.

За израду концепта ангажована је консултанткиња, др Јелена Танасијевић, доценткиња на Филозофском факултету Универзитета у Новом Саду, Одсек за социјални рад. Све састанке је водила ангажована консултанткиња, а у оквиру рада на овом документу коришћене су следеће методе: анализа докумената (desk analiza), партиципативна дискусиона анализа (анализа социјалних актера и SWOT анализа), фацилитиране дискусионе групе оријентисане ка исходу – дефинисање свих елемената и најважнијег садржаја концепта Центра за децу, младе и породицу.

Ангажована консултанткиња је на крају процеса написала документ концепта Центра за децу, младе и породицу.

# „SWOT“ анализа – процена снага, слабости, претњи и прилика у актуелном контексту оснивања Центра за подршку деци, младима и породици

Имајући у виду сложене околности у којима функционишу систем социјалне заштите у Републици Србији, па самим тим и установе за смештај деце и омладине са једне стране, као и потребу за трансформацијом у Центре за подршку деци, младима и породици, значајно је сагледати изазове, али и могућности, снаге и прилике које се могу препознати у овом процесу. У ту сврху урађена је SWOT анализа, која подразумева партиципативну дискусиону анализу у циљу процене снага, слабости, претњи и прилика у актуелном контексту оснивања Центра.

Чланови радне групе су кроз ову анализу препознали следеће аспекте:

* Постојећа инфраструктура је нешто што је процењено као позитивно обзиром да су установе изграђене и да није потребно да се граде нове или да се обезбеђује нови простор. Постојећи објекти су значајан ресурс, с тим да би то требало реновирати и прилагодити новој намени. У том смислу треба водити рачуна шта свака установа има од постојећих објеката и на који начин могу да буду стављени у функцију Центра. Такође је значајно у том контексту планирати и финансијска средства како би се обезбедила адекватна реконструкција постојећег простора, а у складу са услугама које буду развијане у сваком конкретном Центру.
* Доступност је такође препозната као снага, с обзиром да се установе за смештај деце и младих углавном налазе у градским срединама, односно насељеним срединама које су релативно лако доступне деци, младима и породицама које ће користити услуге Центра. Уколико нека установа није доступна корисницима, треба водити рачуна о томе које услуге ће реализовати како би могао да се обезбеди обухват корисника. Са друге стране, те установе се могу више усмерити на реализацију услуга на терену.
* Постојећи кадрови – представници сматрају да су запослени у установама значајан ресурс, ако се има у виду искуство у раду са различитим циљним групама, стручна оспособљеност и слично. Са друге стране истовремено постоји и проблем недовољног броја запослених у установама, те би требало обезбедити одговарајући број запослених у складу са прописаним стандардима. Такође, треба водити рачуна и о услугама за које не постоје прописани стандарди, те планирати како и у том сегменту обезбедити довољан број запослених. Када се буду уводиле нове услуге важно је да запослени буду едуковани како би могли да спроводе програмске активности. Као још један значајан аспект који је препознат када је едукација запослених у питању јесте и чињеница да нису све потребне обуке лако доступне, да неке специјализоване обуке не постоје код нас и слично. Овај сегмент би такође требало имати у виду када се успостављају нове услуге, дакле која су то специфична знања и вештине потребне стручним радницима и како им омогућити да се едукују у тој конкретној области.
* Постојећи нормативни оквир са једне стране представља снагу с обзиром да гарантује плуралитет пружалаца услуга, диверсификацију и децентрализацију услуга. Али са друге стране, потребно је да се унапреди како би кроз нормативни оквир биле препознате и услуге које нису до сада уведене. Такође би требало проширити корпус услуга за које су прописани стандарди како би пружаоци могли да се лиценцирају. Истовремено препознаје се да су прописани стандарди за пружање услуга високо постављени, те пружаоци врло често не могу да их испуне. Такође постоји проблем и када је потребно да обнове лиценцу да не могу да достигну предвиђене стандарде.
* Као још један значајан изазов учесници су препознали финансијску одрживост услуга. Имајући у виду да су поједине услуге успостављене, развијане и пружане у склопу појединачних установа, а да се финансирање обезбеђивало из различитих фондова, дешавало да се нису успели да задрже све те услуге управо због тога што није било обезбеђено континуирано финансирање. Као једна од препорука јесте и то да се обезбеди финансирање одређених услуга, које се препознају као „услуге од националног значаја“ од стране државе. На тај начин би се обезбедило континуирано финансирање и пружаоци, барем у том сегменту не би зависили од финансирања које омогућава ЈЛС.
* Као још један аспект препозната је и појава нових феномена у непосредном раду са корисницима, промена трендова, све комплекснија проблематика и слично, а са друге стране и неадекватност одговора од стране система социјалне заштите. Препознаје се „тромост“ система када су у питању брзо и ефикасно реаговање у циљу заштите корисника, те је у контексту оснивања центра значајно имати у виду и ове чињенице, посебно ако се има у виду да ће једна од улога Центра бити и повезивање и сарадња са другим актерима у локалној заједници.

Као што се може приметити поједини аспекти представљају истовремено и снагу, али и слабост, односно претњу. У следећој табели су побројани кључни аспекти који су препознати у овој анализи, распоређени према томе како се виде у актуелном тренутку.

***Табела број 1: Резултати SWOT анализе***

|  |  |
| --- | --- |
| **СНАГЕ** | **СЛАБОСТИ** |
| * Постојећа инфраструктура * Постојећи људски ресурси * Нормативни оквир * Постојеће политике * Постојање услуга у установама * Искуства у примени различитих услуга кроз пилот пројекте * Разрађени предлози стандарда појединих услуга * Израђени програми рада за пружање услуга појединих пружалаца | * Недостатак кадра * Недовољна обученост кадра за рад са одређеним циљним групама * Недостатак специјализованих едукација, а и када постоје тешко су доступне * „тромост“ система * Нови изазови, проблематика и неодговарајући одговор система * Непостојање стандарда за одређене услуге |
| **ПРИЛИКЕ** | **ПРЕТЊЕ** |
| * Ентузијазам појединих запослених појединаца у установи/међу доносиоцима одлука/међу представницима сарадничких организација * Постојање акредитованих програма обуке * Систем лиценцирања * Регулаторни оквир | * Нови изазови и феномени у социјалној заштити и друштву у целости * Непостојање кровне политике * Непостојање континуитета када је на пример у питању реформа, односно трансформација установа |

# Циљне групе

Радне група је развој концепта Центра за децу, младе и породицу посматрала у контексту потреба различитих циљних група, како би се омогућило да више корисничких група буде укључено у рад овог Центра. У складу са тим, овим документом настоји се да буде обухваћен већи број циљних група, с тим да у пракси једна иста циљна група може користити више услуга, односно активности, ако се процени да постоји потреба за тим.

**Деца и млади са сметњама у развоју и њихове породице**

Програми који се развијају у склопу ових услуга односе се на циљну групу деце са сметњама у развоју и њихових породица. Ту спадају:

* Деца на раном узрасту код које постоје развојни ризици и/или су дијагностиковане сметње у развоју и њихове породице;
* Деца са сметњама у развоју узраста до 18 година која су у ризику од издвајања и њихове породице
* Деца са сметњама у развоју, узраста до 18 година која се налазе на смештају у институцији или хранитељској породици, а за коју постоји планом дефинисан повратак у биолошку породицу
* Деца и млади са сметњама у развоју, узраста до 26 година која се налазе на смештају у хранитељској породици
* Будући родитељи са ризицима препознатим у пренаталном периоду
* Деца и млади са сметњама у развоју узраста до 26 година и њихове породице којима је потребно да дете буде збринуто краткорочно и повремено у оквиру услуге предах смештаја
* Деца и млади узраста до 26 година са телесним инвалидитетом, односно интелектуалним тешкоћама, који имају потребу за дневном негом и надзором, и подршком у одржању и развијању потенцијала, на начин који не омета њихово школовање.[[10]](#footnote-10)

## Деца и млади који су у сукобу са законом, родитељима, школом или заједницом и њихове породице

Центар за децу младе и породицу може да пружа услуге за циљну групу деце и младих који су у сукобу са законом, родитељима, школом или заједницом а који се у пракси и извештајима из система често препознају као деца са проблемима/изазовима у понашању, као и за њихове породице. Овим концептом је предвиђено да циљна група буде нешто шире дефинисана у односу на то како је дефинисана у Закону о малолетним учиниоцима кривичних дела[[11]](#footnote-11), те би у оквиру програма и услуга који се реализују у Центру били обухваћени:

* Млађи малолетници (до навршених 14) и старији малолетници (узраста од 15 до 17 година) који испољавају проблеме у понашању (напуштају редовно школовање, врше кривична дела, улазе често у конфликте, конзумирају психоактивне супстанце, улазе у сукобе са родитељима, школом или заједницом)
* Деца која су у судском поступку или имају изречену васпитну меру или васпитни налог (узраста 15 до 17 година)
* Деца која су на евиденцији Центра за социјални рад и која се налазе у ризику да испоље проблеме у понашању, а који нису у судском поступку.
* Деца испод 14 година (кривично неодговорна) са проблемима у понашању.
* Mлади узраста од 18 до навршене 21 године, а по одлуци тужилаштва или суда у оквиру примене васпитне мере или посебне обавезе
* Родитељи/старатељи/хранитељи деце са проблемима у понашању којима је неопходна подршка у обављању родитељске улоге (препознавању потреба деце, комуникацији са дететом, васпитном стилу и слично).

## Деца у уличној ситуацији и њихове породице

Општи коментар бр 21 (2017) о деци у уличној ситуацији[[12]](#footnote-12) наводи да су деца у уличној ситуацији „она деца чији живот и/или рад зависи од улице, било да су сама, са вршњацима или са породицом, као и шира популација деце која је оформила чврсте везе с јавним површинама и којој улица игра важну улогу у њиховом свакодневном животу и идентитету“. У ову ширу групу спадају она деца која периодично живе или раде на улици као и она која редовно на улици праве друштво својим вршњацима или члановима породице. У том смислу ово корисничку групу Центра чиниће:

* Деца узраста до 18 година која раде на улици (велики део дана проводе на улици обезбеђујући приход за себе и своју породицу, а ноћу се враћају својим породицама, да преспавају) и њихове породице.
* Деца узраста до 18 година која и живе и зарађују на улици, најчешће отуђена од својих породица.
* Деца узраста до 18 година и њихове породице са којима заједно живе и раде на улици
* Деца предшколског узраста која нису укључена у предшколске установе као и деца школског узраста која су напустила / нису укључена у васпитно- образовни процес или су у ризику од напуштања и њихове породице.

## Малолетне труднице/мајке и њихова деца

Подршка трудницама и мајкама са децом без породичне подршке и одговарајућих услова за живот неопходна је како би се превенирало напуштање деце и спречио улазак новорођене деце у систем алтернативне бриге. Посебно је важна подршка малолетним трудницама и мајкама које развојно нису спремне за преузимање потпуне одговорности за дете али које имају потенцијал да остваре добар однос са дететом и да уз лични развој и оснаживање обављају родитељску улогу. У складу са тим, циљну групу чине:

* Труднице/мајке у неповољним животним ситуацијама које се услед недостатка подршке налазе у кризи породичног и родитељског функционисања и њихова деца узраста до 3 године и сиблинзи старијег узраста.
* Труднице/мајке које немају подршку породице и које услед неповољне економске ситуације нису у могућности да обезбеде основне животне услове за дете и себе а за које се процењује да могу да брину о детету/деци.
* Малолетне труднице /мајке чије укупно сазревање није довршено да би могле са пуном одговорношћу да преузму потпуну бригу о детету, и њихова деца.

## Породице са бројним и сложеним потребама у којима постоји ризик од издвајања деце

У ову циљну групу спадају породице које имају потребу за интензивном подршком услед бројних и међусобно повезаних проблема. Ова циљна група је веома хетерогена, и њено дефинисање није коначно јер се пред породицама могу појавити нови изазови. Хетерогеност циљне групе огледа се у разликама у погледу сложености проблема као и у погледу мултидимензионалности фактора који породице доводе у ризик. Оно што је заједничко јесте да све породице из ове циљне групе захтевају индивидуализован, прилагођен и флексибилан приступ у пружању подршке.

У ову циљну групу могу спадати следеће породице:

* породице у којима постоји ризик од занемаривања детета/насиља/измештања детета или је присутна реална опасност од увећања степена ризика по безбедност детета;
* породице у процесу припреме за преузимање детета из институције или хранитељске породице (и/или по преузимању детета);
* породице после спровођења мера неодложне интервенције, када је осигурана безбедност ненасилног родитеља и деце;
* породице у којима постоји ризик да ће родитељи одустати од родитељства јер немају довољно подршке заједнице, поготово породице деце са сметњама у развоју и/или једнородитељске породице;
* породице у којима је родитељима изречена мера корективног надзора;
* породице у којима је детету изречена васпитна мера појачаног надзора;
* породице деце са инвалидитетом и/или сметњама у развоју у којима постоји ризик од издвајања деце[[13]](#footnote-13);
* породице којима је потребна подршка у случају нестанка детета.

## Породице у процесу припреме за повратак детета (реунификација)

Имајући у виду да процес повратка детета у биолошку породицу захтева интензивну подршку како детету, тако и породици, значајно је посебно издвојити ову циљну групу као потенцијалну корисничку групу у раду Центра за децу, младе и породицу. Ова циљна група може користити и више различитих услуга истовремено у зависности од процене потреба и капацитета породице за преузимање бриге о детету. Како би се ова циљна група укључила у рад Центра за децу, младе и породицу, потребно је да буде упућена од стране Центра за социјални рад, као и да планом услуга буде дефинисан повратак детета у биолошку породицу. Ову корисничку групу у том смислу могу чинити:

* Деца на смештају у установи за смештај/прихватилишту која се припремају за излазак, односно повратак у биолошку породицу и њихове породице
* Деца и млади на смештају у хранитељској породици који се припремају за повратак у биолошку породицу, њихове биолошке породице и хранитељи.

## Млади који се припремају и/или напуштају систем алтернативне бриге

Циљна група младих који су у процесу припреме или ускоро напуштају систем алтернативне бриге најчешће немају довољно развијену мрежу подршке када напусте старање и суочавају се са бројним изазовима на путу самосталног живота. Овај пут је лакши уколико млада особа има блиске породичне односе, развијену мрежу подршке или уколико је током припреме за осамостаљивање развила потребне вештине. Недостатак припреме младих за напуштање алтернативне бриге најчешће доводи до лошијих шанси за запослење, лошијих зарада када пронађу посао, ослањања на социјалну помоћ, лошег менталног здравља, злоупотребе психоактивних супстанци као и повећаног ризика од бескућништва.

У ову циљну групу спадају:

* Млади узраста између 15 и 26 година који се припремају за напуштање установе за смештај или хранитељске породице и за које се израђује и имплементира план еманципације
* Млади узраста између 15 и 26 година који **непосредно** након напуштања установе за смештај или хранитељске породице немају могућност или не желе да се врате у биолошку или сродничку породицу, нити су у могућности да започну самосталан живот.

## Млади који су изашли из система алтернативне бриге

У Републици Србији постоји веома мало истраживања као и сазнања о животу младих који су изашли из система алтернативног старања. Након напуштања бриге, не спроводи се никаква процена исхода њиховог самосталног живота нити се зна где одлазе ови млади. Такође нема ни пуно доступних истраживања која се баве овом темом. Једно од истраживање које се бавило овом циљном групом младих указало је да већина младих који су изашли није имало организовану подршку, као ни могућност да се врате у своју породицу. Такође, навели су да нису имали довољно подршке нити информација приликом припреме за напуштање бриге а поједини су навели да нису уопште имали припрему. Живот након напуштања бриге обележили су страх, анксиозност, забринутост, тешкоће у свакодневном животу и сналажењу након напуштања алтернативног старања, недостатак вештина, недостатак финансијских средстава и уопште проблеми егзистенцијалне природе. Из свог искуства сматрају да је након изласка неопходно да бар неко време имају обезбеђен смештај, али и особу која ће их обилазити или којој могу да се обрате за помоћ, психолошка подршка, помоћ у тражењу посла и подршка блиских људи[[14]](#footnote-14).

Закон о социјалној заштити као корисничку групу препознаје младе узраста до навршених 26 година. Ипак, уколико су млади били у систему алтернативне бриге, подршка им, након изласка, може бити пружена најдуже до навршених 30 година. Овај предлог се заснива на горе поменутим изазовима недовољне припреме и тешкоћама у започињању самосталног живота, па тако и неким младим особама које напусте старање са 26 година може бити потребна подршка. У складу са овим, у ову циљну групу би спадале особе старости до 30 година које су у ранијем периоду изашле из система алтернативне бриге али које нису успеле да започну квалитетан и функционалан самостални живот. То су они млади код којих и након напуштања алтернативне бриге постоји потреба за подршком у изградњи животних и практичних вештина, потреба за психосоцијалном подршком, додатном подршком у домену образовања, обучавања и запошљавања.

# Услуге и активности

У складу са препознатим потребама дефинисаних циљних група радна група је предложила и разрадила спектар потенцијалних услуга које би могле да се пружају у оквиру Центра за децу, младе и породицу. Предложене услуге и активности већином припадају групи дневних услуга у заједници и групи саветодавно-терапијских и социјално-едукативних услуга (Закон о социјалној заштити, члан 40), с тим што су се чланови сложили са тим да се у оквир концепта унесе саветовање и саветодавни рад са корисницима, јер је за психотерапијске услуге потребно испунити сложеније услове. О томе да ли ће појединачна установа моћи да реализује и терапијске услуге и испуни и те услове и обезбеди ангажовање психотерапеута, простор и друге потребне услове, може да одлучи установа појединачно, с тим да се у оквиру концепта нећемо засебно бавити овом врстом услуга.

Као једно од питања које се јавило на састанку радне групе јесте питање да ли би требало дефинисати услуге као оквир, па ће свака од установа у трансформацији појединачно одлучити које услуге ће успоставити и развијати, или је потребно дефинисати минимални пакет услуга које би требало да развије свака установа, а све што буде изван тога може се сматрати као опционо. Повезано са овим питањем јавило се и питање финансирања услуга. У том контексту било би корисно дефинисати које су то услуге од националног значаја и испитати да ли постоје могућности да се те услуге евентуално финансирају из буџета РС. На овај начин би се обезбедио континуитет у реализацији.

Када су у питању дневне услуге у заједници ту се, посматрано из угла овог концепта, пре свега могу сврстати дневни боравак за децу и младе са сметњaма у развоју и дневни боравак за децу са проблемима у понашању. Када је реч о групи саветодавно-терапијских и социјално едукативних услуга према Закону о социјалној заштити, члан 40. а у контексту израде овог концепта разматране су следеће услуге које су предвиђене законом: пружање услуга интензивне подршке породици у кризи, подршка родитељима, хранитељима и усвојитељима, подршка породици која се стара о детету са сметњaма у развоју, затим одржавање породичних односа и поново спајање породице, СОС телефони, активација и друге саветодавне и едукативне услуге и активности.

Радна група је препознала да би следеће услуге требало да буду предвиђене овим концептом[[15]](#footnote-15):

1. Саветодавно-терапијске и социјално-едукативне услуге које се реализују кроз: услуге интензивне подршке породици, саветовање за децу, младе и одрасле, СОС саветодавне телефоне, саветодавно-едукативну подршку за младе
2. Дневне услуге у заједници: Дневни боравак за децу са сметњама у развоју и Дневни боравак за децу са проблемима у понашању
3. Услуге подршке за самосталан живот: Становање уз подршку
4. Услуге смештаја: Предах смештај

Поред тога, у склопу Центра за децу, младе и породицу, се могу реализовати различити едукативни програми са корисницима и са професионалцима. Такође, поред реализације постојећих едукативних програма за кориснике, значајно је напоменути и могућност креирања нових едукација које би проистекле као резултат праћења потреба корисника и адекватног одговора на то.

## Саветодавно-терапијске и социјално-едукативне услуге

Група саветодавно терапијских и социјално-едукативних услуга припада четвртој групи услуга дефинисаних у члану 40, Закона о социјалној заштити. Радна група је препознала да би највећи број услуга које Центар за децу, младе и породицу може да реализује био управо у овој групи. У следећем сегменту биће описане различите услуге и активности које се могу реализовати у склопу ове групе.

*Услуге интензивне подршке породици – Породични сарадник*

Системско еколошки приступ у социјалном раду допринео је развоју услуга за очување породице. Посматрање породице кроз различите системе у којима функционише омогућило је боље сагледавање потреба и ризика али и снага и ресурса на које се породице могу ослонити, те у складу са тим и развој интензивних услуга које подржавају породицу[[16]](#footnote-16) (Жегарац, 2004).

Услуге интензивне подршке породици која је у кризи спадају у групу саветодавно терапијских и социјално едукативних услуга и као такве их препознаје Закон о социјалној заштити. Ипак, и интензивне услуге чине групу услуга за које нису развијени стандарди те је неопходан даљи рад на операционализацији пружања ових услуга. У домаћем систему услуга Породичног сарадника је пилотирана и евалуирана. За ову услугу је израђен и [Приручник за пружање услуге](https://www.zavodsz.gov.rs/media/1144/porodicni-saradnik_prirucnik-za-pruzanje-usluge.pdf) и акредитован је програм обуке за пружање ове услуге. Резултати евалуације указују да је услуга вишеструко корисна и да доприноси превенцији издвајања деце из породица те је предлог радне групе, да се у оквиру услуга интензивне подршке породици развија управо ова услуга на чије ће карактеристике бити указано у наредном делу. Установа може одлучити да развија и неку другу услугу која по сврси, садржају и активностима одговара услузи интензивне подршке.

Како се у поменутом Приручнику наводи, сврха услуге „Породични сарадник” је унапређење капацитета породице да омогући безбедност детета и услове за његов квалитетан развој у породичном окружењу. Услуга има за циљ превенцију занемаривања и злостављања деце у породицама, унапређење родитељских капацитета кроз стицање знања и изградњу вештина у домену родитељства, партнерских релација и односа са другима, превенцију измештања деце из биолошких породица као и подршку процесу реунификације детета у породицу.

Услуга је намењена породицама са бројним и сложеним проблемима које су детаљно описане у делу циљне групе.

Кључне активности услуге дефинишу се у складу са проценом породице и дефинисаним породичним планом али најчешће подразумевају:

* Практичну подршку
* Саветодавно-едукативне активности
* Заступање, посредовање и координацију у заједници.

Једно од главних обележја услуге је то што се пружа на терену, односно у окружењу породице. Један породични сарадник ради оптимално са 9 до 12 породица, са сваком породицом 8 до 12 месеци у зависности од процене и потреба породице за подршком. Породични сарадник реализује у просеку по један сусрет недељно у породици или са актерима са којима је породица повезана.

Породични сарадник је професионалац из области социјалне заштите који ради уз подршку стручног тима своје установе и у координацији са центром за социјални рад. Заједно са породицом решава изазове и оснажује породицу да решава тешкоће са којима је суочена. Овај професионалац информише, саветује, едукује, усмерава, мотивише, води чланове породице ка постизању позитивне промене, заступа интересе породице пред различитим системима у заједници и повезује је са услугама у заједници.

Основни кадар услуге поред породичних сарадника чине руководилац услуге и особа задужена за супервизију.

На услугу Породичног сарадника породицу може упутити Центар за социјални рад, на чијој се евиденцији породица налази. Ова услуга се може пружати на нивоу округа који покрива Центар за децу, младе и породицу, с тим што би требало водити рачуна да раздаљина до места где породица живи, односно коју прелази задужени породични сарадник не буде већа од 50 километара. Овај податак је веома значајан посебно када се има у виду сложеност породичне проблематике, интензитет подршке, доступност услуге и сл. Имајући у виду да се рад доминантно реализује на терену значајно је да Центар поседује аутомобил који ће породични сарадници моћи да користе за посете породицама.

*Саветовање деце, младих и родитеља*

Саветовање за унапређење менталног здравља и пружања психосоцијалне подршке је сложен термин који се користи за описивање било које врсте локалне или спољашње подршке чији је циљ да заштити или унапреди психосоцијално благостање и узима у обзир психолошке аспекте искуства (мисли, емоција, осећања и понашања особе), ширег друштвеног искуства (односи, традиције), те вредности и културе. Услуге саветовања деце, младих и родитеља у овој области се могу реализовати индивудуално и групно, у зависности од процене потреба. Пружање ове услуге се заснива на принципима поверљивости, анонимности, бесплатности и доступности. Динамика рада такође треба да буде прилагођена потребама корисника. Програме реализују стручни радници који поседују одговарајућа знања и вештине за реализацију ових послова. Поред саветника потребно је да буде запослен и супервизор.

Да би се саветовање реализовало потребно је да постоји посебно издвојен и опремљен простор, где ће корисници имати приватност и где се у миру може обављати индивидуални разговор. Теме које су предмет саветодавног рада се унапред дефинишу у складу са проценом потреба корисника и планом рада. Теме се углавном односе на карактеристике развоја и развојних фаза, породичних односа, јачање капацитета родитеља, када су у питању родитељи, односно старатељи или хранитељи. Када се ради саветодавно са децом и младима теме се углавном односе на грађење вршњачких веза, почетака успостављања романтичних веза, унапређење односа са другима – родитељима, члановима шире породице, наставницима, и другим питањима које прате ову развојну фазу као што су питања идентитета. Саветодавни рад треба да обухвати психоедукативне активности за регулисање тешких емоција и успешније обављање свакодневних активности, саветодавне активности везане за начин живота које развијају вештине решавања проблема и комуникационе вештине - технике опуштања и усредсређености, регулисање сна, исхране и физичке активности, тренинг комуникације (асертивност), тренинг вештина решавања проблема, евидентирање мисли и расположења, праћење интензитета уверења и емоција и сл.

Када су у питању саветодавне активности за децу адолесценте и младе који имају озбиљније сметње њихова укљученост у активности центра подразумеваће јачање вештина везаних за начин живота младе особе, помоћ младој особи у реинтеграцији у породично, вршњачко и школско окружење, осигуравање подршке у надокнађивању развојних кашњења, психоедукација о раним знацима погоршања, заједничко креирање плана за превенцију погоршања.

Поред саветовања за родитеље ове услуге могу користити и старатељи и хранитељи уколико надлежни Центар за социјални рад процени да постоји потреба, а да не постоје други ресурси подршке који могу одговорити на препознате потребе.

Ове услуге се могу реализовати на локалном, односно окружном нивоу. Кориснике упућује надлежни центар за социјални рад.

Програмске активности у склопу ове услуге подразумевају такође индивидуални и групни рад, одржавање радионица, едукација на одређене теме, Клубова родитеља и слично.

* Активности са децом и младима се могу реализовати на следеће теме:
* Идентитет и појам о себи
* Здравље и телесни развој
* Приступ правима
* Учење животних вештина
* Учење социјалних вештина, односи са другима
* Реализација програма кроз које ће деца и млади учити како да конструктивно решавају конфликте и учити се ненасилној комуникацији
* Програми подршке у процесу осамостаљивања
* Клубови за младе
* Активности са родитељима се могу реализовати кроз различите модалитете рада и интервенције:
* Јачање родитељских капацитета и вештина родитељства
* Подршка у успостављању функционалне породице
* Школе родитељства
* Клуб родитеља
* Посредовање, повезивање и упућивање родитеља на ресурсе у заједници
* Информисања породице о правима из области социјалне и здравствене заштите, права из образовног система и начинима на који могу остварити та права
* Радионичарске активности за децу и родитеље (креативно - забавне, спортско - рекреативне, организовање излета, прослава и обележавање значајних датума)

*Саветодавно едукативна подршка за младе који се припремају или су напустили алтернативну бригу*

Саветодавно-едукативна подршка може се пружати у оквиру Центра као додатак различитим услугама, али је пре свега намењена циљној групи младих који се припремају за излазак из система алтернативне бриге или су већ изашли и суочавају се са бројним изазовима у започињању и одржавању функционалног самосталног живота.

Саветодавно едукативна подршка се може организовати кроз индивидуални и групни рад, у складу са проценом стручног радника и дефинисаним индивидуалним планом младе особе. Активности саветодавно едукативне подршке усмерене су на:

* Јачање капацитета младих како би унапредили лично самопоуздање и позитивни доживљај себе;
* Јачање капацитета младих за изградњу позитивних односа са другима;
* Развој и унапређење емоционалних снага као што су резилијентност, адаптибилност и слично;
* Успостављање граница, прихватање промена, подршка у процесу развојног туговања;
* Прихватање личног идентитета, подршка у процесу изградње кохерентног животног наратива;
* Развијање вештина комуникације, ненасилног решавања конфликата, доношења одлука;
* Повећање капацитета младе особе за рад на животној причи, прихватању околности које су довели до одређених догађаја у прошлости, трауматских искустава и сл.

**Индивидуални рад** се одвија у просторијама Центра за децу, младе и породицу, у посебној просторији у којој се млада особа осећа безбедно, комфорно и у којој ће стручни радник моћи да усмери своју пажњу и да активно слуша само младу особу. Пожељно је да простор буде прилагођен младима односно да сами учествују у његовом уређењу како би се што боље повезали са Центром као својим сигурним местом. У складу са проценом стручног радника, разговор се може обавити и на другом одговарајућем месту (у дворишту Центра или другом издвојеном објекту у склопу Центра)

У раду са младима индивидуални рад се најчешће односи на саветодавни рад који је усмерен на:

* унапређење свакодневног функционисања младих;
* превазилажења кризних ситуација и ношења са стресом.;
* превладавање тешких животних искустава са којима се суочио значајан број ових младих;
* превладавање развојних криза;
* подршку у процесу припреме за промену и прихватање промене;
* суочавање са изазовима у периоду транзиције у одрасло доба;
* адаптацију на нове животне околности и различите животне улоге.

Теме које се најчешће обрађују односе се на јачање самопоуздања, односе са другима, комуникацију, партнерске односе, образовање, развој животних вештина, мотивацију за даље напредовање. Уколико процени да би било ефикасно, стручни радник може одређену тему да обради и кроз едукативни приступ тако што ће младу особу подучити одређеним знањима и вештинама а све у циљу изградње капацитета младих и унапређења квалитета њиховог живота. Изузетно важни аспекти индивидуалног рада односе се на пружање психосоцијалне подршке и грађења стратегија за ношење са трауматским искуством. Овоме умногоме доприноси и приступ који се заснива на грађењу и неговању доследних и брижљивих односа стручних радника и запослених у Центру са младима. Када се препозна да постоји потреба стручни радници упућују младе на друге услуге у заједници однoсно услуге које пружају други системи.

**Групни саветодавни рад** и/или едукативне активности се могу одржавати како у просторијама Центра тако и у просторијама у заједници (Канцеларији за младе, у школи, организацији цивилног друштва и слично). Млада особа се у групни рад укључује онда када изрази спремност и када осети да јој рад кроз групу може користити. Уколико стручни радник процени да би младој особо значило укључивање у групни рад, радиће на њеној мотивацији и едуковати је о добрим странама оваквог рада.

Групни рад може да се организује кроз форму радионице, предавања, мотивационог говора, едукације на одређену тему. Ова врста рада значајна је приликом укључивања нових младих и формирања нове групе јер може служити за упознавање, изградњу групне кохезије, презентовање вредности Центра и слично. Групни рад са овом циљном групом младих у Центру може допринети развијању осећаја заједништва младих, осећаја припадности и подршке између чланова групе, неговању емпатије и охрабрењу код чланова групе, смањењу доживљаја усамљености и изолованости, учењу из искуства других, стицању нових искустава и увида. Кроз развијање осећаја припадности у групи чланови могу компензовати недостатак друштвене подршке, учити нове стратегије решавања проблема и грађења односа са другим људима у свом окружењу.

Теме које се обрађују кроз групне активности су разноврсне, а најчешће подразумевају ношење са стресом, односе са другима, комуникацију, решавање конфликата, границе. Водитељи радионица и едукација треба да поседују професионална знања вођења оваквих активности, с обзиром на сложеност групних процеса и динамике. За групни рад могу користити различите интервенције, као и технике које доприносе социјалном учењу, попут моделирања, играња улога, позитивног поткрепљења и сл.

Веома је важно обезбедити младима простор да активно партиципирају у активностима Центра и изнесу своје предлоге за садржај радионица и теме које су, по њиховом мишљењу, важне да се обраде. Осим тога, млади се могу активно укључити и у вођење радионица као вршњачки едукатори. Кроз овај ангажман млади могу да подстакну друге младе да стичу знања, уверења и вештине у зависности од одабране теме. Група младих вршњачких едукатора се неретко посматра као добар модел, те је пре свега важно да буду добро обучени и мотивисани за вођење радионица. Стручни радници имају значајну улогу у препознавању младих који могу бити позитиван модел и који би се ангажовали у овој улози.

Активности ове услуге попут активности вршњачке подршке и групног рада могу се реализовати и у форми ***Клуба за младе***. Клубови имају своју динамику и састанци клуба одржавају се најмање једном месечно. Основни циљ је да се млади сретну и размене мишљења, идеје и ставове по питању одабране теме као и да изразе своју креативност кроз радионичарски рад и да се ослободе стреса кроз разговор или окупационе активности. Клуб као модалитет рада може укључити и младе из опште популације како би се подстакла вршњачка размена, подршка и умрежавање у несегрегирајућем окружењу.

Стручни радници који ће бити ангажовани би требало да имају знања и вештине саветодавног рада али и специфична знања која се тичу потреба и контекста пружања услуге младима који се припремају или који су напустили алтернативно старање.

Ментално благостање младих је кључно за развој младе особе, а на ментално здравље утичу бројни и сложени породични, културни, друштвени, економски фактори, те је овом сегменту потребно посветити посебну пажњу. У складу са тим у оквиру Центра би могле да се имплементирају одређене активности које спадају у иновативни модел минималног пакета услуга за ментално здравље младих. Овај модел укључује сет међусекторских акредитованих обука за професионалце из система образовања, здравствене и социјалне заштите, са циљем пружања директне подршке менталном здрављу деце и адолесцената. Скуп ових услуга подразумева процену потреба за психосоцијалном подршком, психосоцијалну подршку према акредитованом програму обуке за подршку који се састоји од до 10 саветодавних сесија и међусекторску сарадњу кроз упућивање и сарадњу тима за подршку детету/адолесценту/младој особи.

Центар би, поред наведеног могао да препознаје ране знаке који указују на потенцијални проблем менталног здравља као и да препознаје специфичне ризике деце и младих од суицида, самоповређивања, насилног понашања, и других стања која могу захтевати хитно упућивање на специјализоване службе и пружање психосоцијалних интервенција у заједници. Важно је напоменути да је за спровођење ових активности неопходно улагање напора у изградњу капацитета професионалаца за спровођење активности из минималног пакета услуга, односно препознавање и даље упућивање деце и младих са потенцијалним проблемима менталног здравља.

*СОС саветодавни телефони*

Сврха услуге СОС телефона за децу и младе је превенција свих видова насиља над децом и заштита деце од злостављања и занемаривања која се реализује кроз саветодавни разговор, уз давање потребних информација, додатну едукацију о проблемској ситуацији или теми и упућивање на друге сервисе у заједници. Подршка менталном здрављу деце и младих издваја се као најзаступљенија тема у раду СОС телефона за децу и младе.

Сврха услуге саветодавног телефона за родитеље је подршка у развијању родитељских компетенција кроз превенцију свих облика насиља над децом, или међу члановима породице, као последице породичног конфликта, болести или афективног стања, у родитељској или партнерској улози.

Услуге телефонског саветовања су доступне 24 сата током целе године, а реализују их запослени који су обучени за пружање ове услуге. Обука за телефонске саветнике на СОС телефону за децу и младе реализује се кроз акредитовани програм обуке, који поред теоријског садржи и супервизирану праксу. Програм обуке обавезно обухвата следеће теме: насиље над децом и младима; заштита деце и младих од занемаривања, злостављања и злоупотребе; развој деце и омладине; знања и вештине за вођење телефонског саветовања; рад са траумом и губитком; мултисекторска сарадња.

Пружање услуга СОС телефона заснива се на следећим принципима: анонимност, поверљивост, бесплатност, доступност, поштовање личности детета као врхунске вредности којом се саветник руководи у реализцији саветодавног разговора, безбедност и партиципација.

СОС телефон за децу и младе своју сврху остварује кроз реализацију следећих активности:

* саветодавна, информативна и едукативна подршка путем телефонског разговора, уз упућивање на изворе подршке у окружењу;
* пријављивање насиља или сумње на насиље надлежним органима (полиција, центар за социјални рад) као саставни део услуге који се реализује на захтев или сагласност детета / позиваоца, односно без сагласности у случају процене непосредне животне опасности;
* превентивни рад међу децом и младима у заједници (школе и друго) кроз трибине и радионице и друге облике едукације деце и младих о заштити од насиља, као и информисања о изворима подршке, укључујући и СОС телефон за децу и младе;
* међусекторска сарадња у заштити деце и младих од разних видова насиља, занемаривања, злостављања и злоупотребе као и у подршци менталном здрављу деце и младих.

СОС саветодавни телефон се може организовати као посебна линија за децу и младе, као посебна линија за родитеље. Свака телефонска линија би требало да има свој, засебан број телефона.

У склопу ове услуге СОС саветодавног телефона се може реализовати и услуга саветовања за децу и младе путем писане/електронске комуникације. Овај вид комуникације са децом и младима и подршка која се пружа прилагођена је савременим начинима комуникације са децом и младима, што са друге стране олакшава доступност услуге. Принципи на којима се темељи услуга су идентични као и принципи пружања услуга СОС телефона. Ова услуга је доступна минимално 4 сата дневно сваког дана у години (365 дана). Реализује се преко платформе која је за то посебно креирана, контролисана и гарантује поверљивост података и анонимност корисника. Циљна група подразумева децу и младе узраста до 30 година старости.

Саветовање се такође може пружати онлајн, преко одговарајућих платформи са механизмом за једноставно заказивање термина. Понуда би у том случају могла да укључује до 5 сесија, прилагођених потребама деце и младих. Саветовање раде лиценцирани професионалци уз подршку супервизора и по потреби сарадњу психијатара специјализованих за рад са децом и адолесцентима. Услуга овог типа је креирана и успешно пилотирана у складу са законским оквиром који регулише политику приватности, осигуравајући максимално поштовање права младих. Сам процес пилотирања и покретања услуге подржало је и Министарство за рад, запошљавање, борачка и социјална питања, чиме је омогућено да се осигура сигурност и ефикасност онлајн саветовања.

## Дневне услуге у заједници

*Дневни боравак за децу са сметњама у развоју*

Према Закону о социјалној заштити, члан 40, услуга дневног боравка припада групи дневних услуга у заједници. За ову услугу су прописани минимални стандарди и реализује се у складу са Правилником о ближим условима и стандардима за пружање услуга социјалне заштите. Услуга дневног боравка је намењена деци и младима са телесним инвалидитетом, односно интелектуалним тешкоћама, који имају потребу за дневном негом и надзором, и подршком у одржању и развијању потенцијала, на начин који не омета њихово школовање. Узраст деце и младих која могу бити укључена у дневни боравак није дефинисан Правилником, те се може разматрати. Препорука је да корисничка групе буде старости између 15 и 26 година, као и да групе које постоје у боравку буду прилагођене узрасној структури корисника, како би могле да се реализују предвиђене програмске активности. Ова услуга се реализује у трајању од осам сати дневно, пет дана у недељи.

Активности које се реализују у склопу ове услуге су прописане Правилником и подразумевају следеће:

1) подршку у изградњи и одржавању позитивних односа са одраслима и децом;

2) подршку у учењу, одржавању и развијању контакта са надлежним органима јединице локалне самоуправе;

3) организовање радно-окупационих, односно едукативних активности, које подстичу развој нових знања и вештина;

4) развијање метода рада који охрабрују учествовање корисника у активностима у заједници;

5) организовање слободног времена у складу са потребама и интересовањима корисника;

6) организовање пригодних културно-забавних садржаја у оквиру дневног боравка, односно омогућавање корисницима да присуствују активностима у заједници;

7) развој вештина за препознавање и решавање проблема;

8) развој комуникационих вештина;

9) развој вештина за самозаштиту;

10) развој вештина и знања потребних за живот у заједници;

11) рехабилитационе и терапијске активности (Правилник о ближим условима и стандардима за пружање услуга социјалне заштите, члан 70).

Уколико се процени да се млада особа, корисник Дневног боравка може радно ангажовати на одређеним пословима, у склопу Дневног боравка се могу организовати и активности подршке за стицање и развијање вештина запошљивости, тражења посла, сарадња са послодавцима и слично. Ове активности имају за циљ да обезбеде излазак младе особе на тржиште рада, али и опстанак, управо кроз сарадњу са послодавцем и праћење функционисања младе особе у радном окружењу.

Као још један значајан сегмент рада и активности јесте и подршка родитељима, односно старатељима и хранитељима који брину о детету са сметњама у развоју, а које користи услуге Дневног боравка. У том смислу може се реализовати саветовање и психоедукација, затим едукације и обуке родитеља у вештинама родитељства, укључивање родитеља у групе за самоподршку, повезивање родитеља са Удружењима која се баве заступањем и заштитом права деце са сметњама у развоју.

Све активности се реализују у складу са проценом потреба корисника и дефинисане су индивидуалним планом рада са корисником.

На услугу дневног боравка корисника може упутити Центар за социјални рад. Ова услуга се пружа на нивоу локалне заједнице.

Запослени у дневном боравку су стручни радници и према Правилнику, члан 71, раде тако да два стручна радника и један сарадник су задужени за до десет корисника, а један стручни радник на сваких додатних пет корисника, односно један сарадник на сваких додатних десет корисника.

Додатна програмска активност која може да се развија у склопу дневног боравка јесте ***Клуб за младе***. По свом концепту, Клуб је мање формалног карактера од Дневног боравка и може понудити садржаје који су интересантни овој циљној групи младих, а у складу су са њиховим потребама. Оваквим приступом избегава се сегрегација, односно доприноси се повећању социјалне укључености корисника.

Рад Клуба може да се организује пет дана у недељи, до четири сата дневно. Запослени у Клубу су такође стручни радници и сарадници, који могу да раде са 8 до 10 младих особа. Активности које се могу реализовати у Клубу су:

* саветовање и психосоцијална подршка на различите теме, у складу са потребама и капацитетима циљне групе;
* одласци у теретану, шетњу, биоскоп, позориште, кафић
* спортско-рекреативне активности
* излети
* радно-окупациона терапија.

Као још једна значајна активност која се може реализовати у склопу дневног боравка или засебно, уколико Центар за децу, младе и породицу нема успостављену услугу Дневног боравка, јесу Породично оријентисане ране интервенције (ПОРИ) за децу са сметњама у развоју, на узрасту од 0 до 6 година. Породично оријентисане ране интервенцијe заправо представљају координисан систем услуга и програма који су намењени да препознају децу са развојним тешкоћама и децу изложену ризицима од настанка неке сметње и пруже увремењену подршку развоју деце.

Овај програм се може реализовати у просторијама Центра, али је оптимално и у складу са оригиналним европским концептом да се ПОРИ реализује на терену, у познатим, природним условима у породичном и кућном окружењу.

ПОРИ намеће и потребу и обавезу интензивне и проактивне интерсекторске сарадње у заједници у којој се породице подржавају, пре свега са домом здравља, изабраним педијатром и развојним саветовалиштима, као и предшколском установом у циљу успешног укључивања деце у рано учење и образовање.

Најважнији аспект је подршка родитељима да активно кроз дневне рутине и типичне свакодневне интеракције са дететом повећавају могућности за дететово активно и смислено учешће и подстичу развој детета. У ПОРИ - ју, примарна улога реализатора програма је да ради са члановима породице и неговатељима присутним у животу детета и да их подржи и оснажи. Ангажовано особље програму ПОРИ - ја раде са одраслима како би повећали своје самопоуздање и компетенције у својој инхерентној улози – оних који подстичу развој и учење њиховог детета. Важна компонента ПОРИ-ја је и подршка развоју функционалних/смислених вештина код детета, партиципација, емоционална и социјална повезаност и укључености детета, као и психолошка и инструментална подршка родитељима у циљу побољшања укупног квалитета живота детета и породице и задовољства родитељством и породичним животом.

За реализацију овог програма потребно је ангажовати едуковане и обучене професионалце који би радили процену детета, учествовали у спровођењу интервенција и пратили напредак детета и породице у овладавању функционалним вештинама. Уколико би се у оквиру Центра успоставио ПОРИ тако да се реализује на терену и да подразумева да се активно подржавају родитељи и дете, као и други чланови породице и домаћинства, потребно је да ангажовани професионалци прођу програм обуке за подршку раној интервенцији који је развијен од стране УНИЦЕФ-а, а акредитован и у систему социјалне заштите.

Динамика рада се договора према процени потреба породице, односно детета, прати се напредак детета и у складу са тим се и планирају даље интервенције. Група деце са којом се ради може да обухвати до 12 деце. Када се породици пружају само саветодавне и социо-едукативне услуге без коришћења дневног боравка, обухват циљне групе може бити и већи.

Програм ПОРИ се може концептуализовати у **оквиру шест широких група активности**:

1. досезање, скрининг и упућивање (уз сарадњу са сектором здравља и образовања),
2. свеобухватна функционална процена снага и потреба породице и детета уз коришћење стандардизованих инструмената,
3. индивидуализовано планирање кроз заједничко развијање индивидуализованог плана подршке за породицу,
4. подршка породици у спровођењу плана кроз моделовање стратегија за већу укљученост детета и развијање функционалних вештина,
5. праћење напретка и евалуација/вредновање остварености циљева, и
6. транзиција ка другим услугама и изворима подршке укључујући школу.

Сваки корак води у наредни корак. Приказане прилагођене су моделу који се примењује у Србији, а на основу спроведен Ситуационе анализе услуга[[17]](#footnote-17). Активности ПОРИ - ја су уграђене у свакодневни живот детета и породице да би на природан начин подржавале развој функционалних вештина. Родитељи и запослени у програму заједно одређују какве вештине желе да њихово дете развија, у различитим периодима дана и различитим контекстима, као што су време за оброк, играње, купање и други. Заједно се укључују у налажење решења и најделотворнијих стратегија за дете и породицу. Тај процес је динамичан и индивидуализован да би се уважиле склоности, интересовања, стилови учења, језик и културолошка уверења породице. Непрекидно се прикупљају подаци којима се документује напредак и на основу којих се уводе промене.

*Дневни боравак за децу и младе у сукобу са законом, родитељима, школом или заједницом*

Услуга дневног боравка пружа се циљној групи деце и младих са изазовима у понашању. Наиме, Правилник о ближим условима и стандардима за пружање услуга социјалне заштите указује да се услуга дневног боравка може успоставити и за циљну групу деце и младих који су у сукобу са законом, родитељима, школом или заједницом, на начин који не омета њихово школовање или одлазак на посао.

Сврха ове услуге јесте унапређење квалитета живота деце и младих у својој друштвеној средини кроз стицање и унапређење животних вештина, социјалних, сазнајних и других вештина значајних за развој и јачање личне и друштвене одговорности и усвајање позитивног система вредности. Ова услуга се реализује кроз осмишљене програме којима се коригује изазовно и презентује друштвено прихватљиво понашање у планираним и ограниченим временским периодима.

Програмске активности се реализују у складу са спецификацијом услуге дневни боравак за децу и младе са проблемима у понашању прописане Правилником о ближим условима и стандардима за пружање услуга социјалне заштите, а у складу са корисничком групом за коју је услуга намењена.

Активности услуге подразумевају директан рад са децом, младима и родитељима који је усмерен на развој просоцијалног понашања и ресоцијализацију. Активности су креиране тако да деца и млади стекну увид у проблем и последице свог понашања, повећају одговорност и превенирају рецидив.

У складу са тим и активностима дефинисаним Правилником, најчешће се разликују следеће активности:

* Саветодавни рад са дететом/младом особом у циљу унапређења социјалних компетенција деце и младих, које су неопходне за њихово просоцијално функционисање у породици, школи, локалној заједници и односима са вршњацима;
* Саветодавни рад са родитељима у циљу унапређења родитељских вештина за препознавање потреба деце и младих и суочавање са изазовима одгајања и васпитања деце и младих;
* Саветодавни рад са породицом као системом у циљу унапређења комуникације између чланова породице и успостављање другачије динамике и односа унутар породице;
* Социо-едукативне радионице за децу, младе и родитеље како би јачали и развијали социјалне релације, стицали знања и развијали вештине за препознавање и решавање проблема, развијали вештине комуникације које би помогле процес реинтеграције и ресоцијализације деце и младих.
* Интервенције на пољу образовања кроз побољшање везе између ученика, родитеља и наставника, пружање подршке у учењу у циљу ресоцијализације, унапређење школских постигнућа и превенције напуштања образовног система.
* Спортске, рекреативне, културно забавне активности којима се подстиче и развија групна кохезија.
* Подршку у структурисању слободног времена.

Услугу дневног боравка за децу и младе у сукобу са законом, родитељима, школом или заједницом, према дефинисаним стандардима пружају два стручна радника за капацитет до десет корисника а један стручни радник на сваких додатних пет корисника.

Услуга се пружа у трајању од минимум шест месеци до најдуже две године. Дужина трајања се одрeђује у складу са индивидуалним планом услуге.

Услуга се пружа на локалном нивоу. Упућивање на услугу врши стручни радник Центра за социјални рад дописом који шаље пружаоцу услуге. Овом допису претходни разговор са дететом и родитељима током којег стручни радник процењује мотивацију и капацитете детета и породице за укључивање у програмске активности услуге. Упућивање детета и породице на Центар за социјални рад може вршити и школа, здравствена установа или се дете/породица могу сами јавити центру за социјални рад.

## Услуге подршке за самосталан живот

*Становање уз подршку*

Становање уз подршку је стандардизована услуга социјалне заштите која се може пружати за неколико корисничких група. Према Правилнику, циљну групу услуге чине:

* Особе са физичким инвалидитетом, интелектуалним или менталним тешкоћама, са навршених 15 година.
* Деца и млади узраста између 15 и 26 година, који по престанку смештаја у установи социјалне заштите или хранитељској породици, као и по престанку боравка у установи за васпитање деце и омладине, односно у установи за извршење кривичних санкција, не могу или не желе да се врате у биолошку или сродничку породицу, нити су у могућности да започну самосталан живот;
* Деца и млади узраста између 15 и 26 година, који немају могућности да и даље живе у биолошким или сродничким породицама, као алтернатива смештају у установу социјалне заштите или хранитељску породицу, односно ради оспособљавања за самосталан живот;
* Лица лечена од зависности од алкохола или психоактивних супстанци, старија од 18 година.
* Жртве трговине људима са навршених 15 година живота.

Може се рећи да је сврха услуге становање уз подршку у одређеној мери различита за различите корисничке групе, као што је различито и предвиђено трајање пружања услуге. Сврха услуге становање уз подршку за особе са физичким инвалидитетом, интелектуалним или менталним тешкоћама, јесте помоћ и подршка у стицању што већег степена самосталности који им омогућава квалитетнији самосталан живот у заједници. За ову циљну групу, услуга се обезбеђује ради спречавања коришћења услуге домског смештаја. Поред тога, услуга се, за ову циљну групу, може пружати дужи временски период, чак и у неограниченом трајању. За друге кориснике ова услуга може бити привремена подршка, као што је случај са особама које су напустиле институцију, па услугу становање уз подршку користе до стварања услова за повратак у своју биолошку породицу, а најдуже две године. Слично је и са жртвама трговине људима који услугу могу користити најдуже годину дана.

За групу деце и младих који излазе из установа за смештај и хранитељских породица као и за лица лечена од болести зависности, сврха услуге је подршка у стицању самосталности и интеграција у заједницу. И за ову циљну групу, услуга се пружа у максималном трајању до две године. Услугом становање уз подршку корисницима се обезбеђује одговарајући смештај и стручна подршка у развијању вештина које су неопходне за вођење самосталног живота.

Поред Правилника који уређује оквир услуге и дефинише минималне стандарде за њено пружање, Тим Републичког завода за социјалну заштиту је 2013. године израдио и [Смернице](https://www.unicef.org/serbia/media/6751/file/Stanovanje%20uz%20podr%C5%A1ku%20.pdf) за успостављање ове услуге за младе који се осамостаљују и особе са инвалидитетом. Овај документ указује на три могућности организовања услуге - у простору који обезбеђује локална самоуправа или у стану самог корисника који са пружаоцем услуге потписује уговор којим се регулишу права и обавезе. Поред тога, услуга се може организовати и при установи за смештај, уколико сама установа поседује стамбену јединицу ван установе односно у отвореној средини где се кориснику пружа могућност укључивања у заједницу[[18]](#footnote-18). Ово је веома важно имати у виду приликом разматрања успостављања ове услуге. Установе у трансформацији могу имати расположиве смештајне капацитете али је са аспекта деинституционализације и социјалне интеграције за пружање ове услуге важно обезбедити стамбени простор ван установе.

Програмске активности услуге усмерене су ка осигуравању безбедног окружења, пружању подршке у задовољавању свакодневних потреба, развијању и очувању потенцијала корисника као и подршци при школовању и запошљавању што је детаљније прецизирано Правилником (чл. 90 -92).

Правилник прописује да у једној стамбеној јединици може бити највише шест корисника односно највише два корисника у једној соби. Минимални стандард за особље је да пружалац услуге има једног стручног радника који координира пружање услуге за најмање три стамбене јединице. Предвиђа једног стручног радника који је задужен за 15 младих који се осамостаљују; односно једног стручног радника на 10 лица са инвалидитетом и једног неговатеља на 4 корисника.

Када је реч о овој услузи, посебно за младе који се осамостаљују, препорука је да установе у трансформацији размотре и у своје интерне програме рада интегришу интензивнију подршку младима бар у првих шест месеци коришћења услуге. Велики број ових младих је доживео трауматско искуство напуштања што се одразило на њихово одрастање и неретко резултовало нарушеним самопоштовањем, неповерењем у себе и друге људе, страхом и неизвесношћу у погледу будућности. Због свега овога би, на пример, пред разговор за посао, током пробног рада и/или првих месеци запослења овим младима психосоцијална подршка била од изузетног значаја, а све у циљу изградње животних вештина, вештина ношења са стресом, изградње мреже подршке како би могли да остваре функционалан самостални живот.

На услугу становање уз подршку корисника може упутити надлежни Центар за социјални рад, а услуга се пружа на окружном нивоу.

## Услуге смештаја

*Предах смештај*

Имајући у виду да предах смештај, иако је облик смештаја, али временски јасно ограничен, представља подршку како деци и младима са сметњама у развоју, тако и целокупној породици како би се очували капацитети и превенирало издвајање детета/младе особе из породице, разматран је као опција која може да остане као услуга коју може пружати овај Центар. Са друге стране, установе већ имају постојећу инфраструктуру коју би могле да прилагоде за успостављање ове услуге.

С обзиром да се услуга предах смештаја у појединим срединама реализује од стране других установа, као што је на пример у Београду, где актуелно ту услугу реализује “Центар за смештај и дневни боравак деце и омладине ометене у развоју”, сваки Центар за децу, младе и породицу ће индивидуално проценти да ли постоји потреба у локалној заједници да у оквиру своје делатности успостави ову услугу.

Према Правилнику о ближим условима и стандардима за пружање услуга социјалне заштите када су у питању деца и млади “сврха предах смештаја jе краткорочни и повремени смештај детета са сметњама у развоју, који се обезбеђује као дневни, викенд или вишедневни смештај, чиме се пружа подршка како детету, тако и породици детета у одржавању и побољшању квалитета њиховог живота с циљем останка детета, односно у породици. Предах смештајем обезбеђује се краткорочна и повремена нега деци и младима са сметњама у развоју, очување постојећих потенцијала, унапређују се и развијају вештине самосталног живота, стварају могућности за укључивање у заједницу, као и за развијање, очување и унапређење снага породице”.[[19]](#footnote-19)

Ова услуга је стандардизована, те у напред наведеном Правилнику постоји ближе дефинисана циљна група ове услуге, као и дужина трајања и програмске активности (Правилник, члан 25-33), као и минимални стандарди за пружање услуге (Правилник, члан 34 до 38). Према наведеном Правилнику услуга предах смештаја пружа се најдуже 45 дана у току календарске године, с тим што може трајати најдуже 20 дана у континуитету, деци и младима са сметњама у развоју узраста од пет до 26 година живота и одраслим и старијим лицима са сметњама у функционисању, и то:

1) са интелектуалним и менталним тешкоћама или тешкоћама у психичком функционисању и аутизмом;

2) са вишеструким сметњама у развоју, односно функционисању;

3) са сензорним инвалидитетом;

4) са физичким инвалидитетом.[[20]](#footnote-20)

*Матерински дом - услуга привременог смештаја*

Ова услуга подразумева привремени смештај мајки и деце у безбедно окружење у којем и мајка и дете могу добити подршку у развоју и превладавању кризне ситуације. Основни циљ ове услуге јесте **з**аштита мајки са децом и превенција напуштања, злостављања и занемаривања деце, очување и развој породице. Кроз стручни рад са мајкама подстиче се грађење базичне привржености детета (*attachment*) како би дошло до раног везивања мајке и детета, што је предуслов за постизање и очување елементарне породичне заједнице, у ситуацији када је породица (мајка и дете) угрожена у погледу основног опстанка. Мајкама се пружа подршка у опоравку од трауматских искустава, подршка да развију родитељске компетенције и у потпуности преузму родитељску улогу као и да се осамостале и омогуће детету и себи квалитетан живот. Услуга се бави заштитом деце у периоду раног развоја спречавајући непотребно раздвајање деце и родитеља и смањујући на овај начин број деце смештене у алтернативну бригу.

Пружање ове услуге подразумева:

* Обезбеђивање смештаја, исхране и задовољавање основних егзистенцијалних потреба мајке и деце (исхрана, хигијена);
* Подршку у остваривању права на пренаталну негу и педијатријске услуге у локалној заједници;
* Подршку у остваривању права и коришћењу доступних услуга у заједници;
* Саветодавну подршку кроз индивидуални и групни рад;
* Подршку у изградњи капацитета за адекватну бригу и негу деце и у преузимању одговорности и родитељске улоге;
* Подршку у развоју социјалних и практичних вештина;
* Спровођење рекреативних и креативних радионица у циљу релаксације и ослобађања стреса;
* Подршку у остваривању права из социјалне заштите и других права родитеља, деце и породице, код надлежних органа и институција;
* Подршку при тражењу посла, развоју вештина за запошљивост и започињању самосталног живота породице;
* Подршка у успостављању и одржавању контаката са породицом, партнером и средином порекла.

Током привременог смештаја и након периода адаптације и стабилизације мајке, подстиче се у што већој мери самосталност мајки у свим аспектима њеног функционисања код пружаоца услуге. Са тим у вези пружа јој се интензивна подршка у стицању знања, изградњи вештина али и сензибилизацији послодаваца како би јој пружили шансу да детету и себи обезбеди финансијску стабилност.

Услуга се може пружати док дете не напуни годину дана, а по потреби до навршене 3 године детета, односно до постизања основног циља привременог смештаја.

На коришћење услуге мајке може упутити центар за социјални рад, са територије где је мајка или један од родитеља детета пријављен/а. Услуга се пружа на окружном нивоу, те центри за социјални рад који припадају датом округу могу упутити трудницу/мајку на коришћење услуге. Србије. Пријем може бити у посебним ситуацијама и ургентан уколико се процени потреба за хитним збрињавањем труднице или мајке са децом.

Капацитет услуге у односу на број корисника зависи од расположивих смештајних капацитета установе. Минимум за започињање пружања ове услуге је обезбеђеност капацитета од 10 мајки и 10 деце. Минимални стручни кадар би у том случају чинили један стручни радник, један стручни сарадник и једна медицинска сестра као пружалац бриге о детету уз маму. У зависности од могућности Центра, а у складу са проценом потреба, снага, ризика и ресурса, у услузи се могу ангажовати додатни стручни радник и/или сарадник.

# Изградња капацитета за успостављање Центра за децу, младе и породицу

Имајући у виду да Центар за децу, младе и породицу представља новину у систему социјалне заштите значајно је да свака појединачна установа која се буде трансформисала размотри шта је то што је потребно како би се оснажили постојећи капацитети у циљу функционалног пружања услуга за које се свака од установа буде определила. У складу са тим важно је напоменути да би професионалци који ће радити у Центру, требало да поред основног академског образовања, имају и завршене специјализоване едукације за рад са конкретном циљном групом. За поједине области постоје акредитовани програми у систему социјалне заштите, али за поједине области би требало креирати програме који би били обавезан предуслов за рад са одређеном циљном групом. Ово је посебно значајно с обзиром да актуелно за поједине области постоји и више различитих обука, па би у циљу уједначавања квалитета и стандарда рада требало креирати програме прилагођене потребама Центра. Такође би било корисно да Центар спроводи и активности као што су издавање различитих едукативних публикација, информатора за родитеље, и слично.

Прегледом постојећих акредитованих програма може се утврдити да постоји обука за пружање услуге Породични сарадник (као и Приручник на сајту РЗСЗ), обука за јачање породице, обука за рад са децом и младима са проблемима у понашању, обука за рад на СОС телефонима, за обучавање запослених за рад у дневном боравку за децу са сметњама у развоју, програми подршке младима у процесу осамостаљивања и др. С обзиром да млади представљају једну од циљних група са којом ће радити Центар било би важно да постоји програм саветодавног рада са младима који би био прилагођен корисничкој групи. Такође би било важно да запослени имају знања и вештине рада са децом, младима и одраслима са трауматским искуством и губицима.

Како би се установе лакше снашле у процесу трансформације један од предлога радне групе био је и креирање програма за трансформацију установе и успостављања Центра.

# 

# Сарадња и умрежавање са другим значајним актерима

Како би се услуге успоставиле, спроводиле и како би обухват корисника био што већи, неопходно је да Центар за децу, младе и породицу успостави добру сарадњу са свим релевантним актерима како на локалном, тако и на регионалном и националном нивоу.

*Сарадња и умрежавање на локалном нивоу* - са центрима за социјални рад, здравственим системом, васпитно-образовним установама, правосудним системом, системом унутрашњих послова, организацијама цивилног друштва, канцеларијама за младе и другим актерима важна је како би сви системи били благовремено информисани о постојећим услугама и о могућностима упућивања корисника. Ова сарадња би требало да буде формализована, односно да се омогући да се сви актери периодично састају у циљу размене информација. Поред тога, заједничким деловањем ови актери могу спроводити и различите *активности у заједници* како би се подигла свест о потребама осетљивих друштвених група и сензибилисала општа јавност у циљу јачања капацитета заједнице за грађење инклузивног друштва. У овом домену могу се организовати различите волонтерске акције, трибине, промоције, радионице и слично.

Сарадња са локалном самоуправом је веома важна, посебно са аспекта заједничког мапирања потреба становништва и обезбеђивања средстава за успостављање и пружање услуге од стране локалне самоуправе. Са друге стране Центар може бити значајан ресурс локалној самоуправи који би требало да буду укључен у различите процесе који се тичу усвајања политика из области социјалне заштите на локалном нивоу (стратегија социјалне заштите града, стратегија развоја града или општине, одлука о правима и услугама социјалне заштите, локални акциони план за младе и слично).

*Сарадња и умрежавање на окружном односно регионалном нивоу* - посебно је важно за оне услуге за које се планира успостављање на окружном или пак регионалном нивоу. И у овом домену је важно редовно и често комуницирати са различитим системима како би били информисани о услугама које се могу пружити деци, младима и породицама. Осим тога, важна је комуникација са установама социјалне заштите како би се мапирале развојне потребе стручних радника и сарадника и како би Центар, потенцијално, понудио реализацију неких обука или неке обуке затражио од других установа и пружалаца услуга. И на овим нивоима могу се организовати заједничке конференције, округли столови или други догађаји на којима би се дискутовало о темама везаним за децу, младе и породицу које су актуелне у датом региону.

*Сарадња и умрежавање на националном нивоу* **-** неопходно је будући да ће Центар бити драгоцен ресурс практичних знања која му омогућавају да правовремено идентификује изазове у пракси и да их адресира ка надлежним министарствима. Представници Центара за децу, младе и породице би требало да буду чланови радних група које се успостављају на националном нивоуусврху измена, допуна или дефинисања нових законских и подзаконских аката којима се уређује поступање према корисничким групама система социјалне заштите.

# Закључак и препоруке

Концепт Центра за децу, младе и породицу представља оквир развоја будућих Центара који би били формирани у склопу трансформације установа за смештај деце и младих. Концептом су дефинисани сврха и циљеви Центра, циљна група, услуге које би се развијале у оквиру Центра као и начини на које се Центар може повезивати са другим значајним актерима. Овај документ представља оквир и водич за развој услуга у Центру, с тим што треба имати у виду и његову развојну компоненту. То даље значи да ће се услуге које ће Центар реализовати развијати у складу са препознатим потребама у локалној заједници, као и капацитетима конкретне установе, односно да је могуће уводити и друге, као и иновативне услуге које можда овде нису наведене.

|  |  |
| --- | --- |
| **Сврха Центра** | Сврха Центра за децу, младе и породицу јесте превенција институционализације деце и младих кроз оснаживање породица, односно изградњу и унапређење капацитета породице за препознавање потреба и остваривање права детета, а пре свега права детета на безбедно и подстицајно окружење за раст и развој. Центар кроз своје услуге и активности пружа подршку породици и превенира измештање деце, подржава реинтеграцију у породицу и друштвену заједницу деце и младих која напуштају институционални и породични смештај и у заједници промовише право детета на живот у породици. |
| **Циљеви Центра** | * Изградња и унапређење родитељских капацитета и превенција издвајања деце из породица (деце са сметњама у развоју, деце из породица у кризи, деце са проблемима у понашању и деце у сукобу са законом, родитељима, школом и заједницом) * Превенција „сагоревања“, смањење социјалне изолације и пружање подршке социјалном укључивању породица, деце и младих са инвалидитетом или сметњама у развоју. * Унапређење квалитета живота деце са сметњама у развоју и њихових породица, развијање подржавајућих веза и односа унутар породице и са непосредним окружењем. * Подршка изласку деце из институција и припрема детета и породице за процес повратка у биолошку породицу. * Припрема и оснаживање деце и младих за напуштање алтернативног старања - институција за смештај и породичног смештаја. * Подизање свести заједнице о потребама и значају друштвене подршке деци, младима и породицама које су циљна група Центра. * Подстицање интерсекторске сарадње и координације између умрежавања различитих система – система здравствене заштите, образовног система, правосуђа, полиције, јединица локалне самоуправе и других актера из система социјалне заштите и организација цивилног друштва у циљу заједничке, свеобухватне и правовремене подршке која чува породицу на окупу. |
| **Циљне групе за које би се развијале услуге** | * Деца и млади са сметњама у развоју и њихове породице * Деца и млади који су у сукобу са законом, родитељима, школом или заједницом и њихове породице * Деца у уличној ситуацији * Малолетне труднице/ мајке и њихова деца * Породице са бројним и сложеним потребама у којима постоји ризик од издвајања деце * Породице у процесу припреме за повратак детета (реунификација) * Млади који се припремају и/или напуштају систем алтернативне бриге * Млади који су изашли из система алтернативне бриге |
| **Услуге које би Центар развијао** | ***Саветодавно-терапијске и социјално-едукативне*  *услуге***   * Услуге интензивне подршке породици – Породични сарадник * Саветовање деце, младих и родитеља * Саветодавно едукативна подршка за младе који се припремају или су напустили алтернативну бригу * СОС саветодавни телефони   ***Дневне услуге у заједници***   * Дневни боравак за децу са сметњама у развоју * Дневни боравак за децу и младе у сукобу са законом, родитељима, школом или заједницом   ***Услуге подршке за самосталан живот***   * Становање уз подршку   ***Услуге смештаја***   * Предах смештај * Матерински дом - услуга привременог смештаја |

Ипак, да би се овај понуђени оквир спровео на предвиђени начин, неопходно је доношење одређених одлука као и измене одређених докумената на које је указала Радна група која је активно радила на креирању овог документа. У складу са тим Радна група је препоручила следеће:

* Изменити Уредбу о мрежи установа социјалне заштите и предвидети оснивање Центра за децу, младе и породицу.
* Потребно је да Министар за рад, запошљавање, борачка и социјална питања донесе Oдлуку o започињању процеса трансформације установе, чиме би се створила основа за примену овог Концепта.
* Неопходно је приступити изради стандарда за услуге за које исти нису развијени. У вези са тим, дефинисати недостајућа подзаконска акта попут Правилника о социо-едукативним и саветодавно-терапијских услугама; Правилника о услугама интензивне подршке породици; Правилника о пружању услуга преко средстава дигиталних комуникација; Правилника о пружању услуга теренског сарадника.
* Изменити и допунити Правилник о ближим условима и стандардима за пружање услуга социјалне заштите.
* Потребно је развити и акредитовати недостајуће програме обука који би изградили и унапредили капацитете стручних радника у процесу трансформације установе.
* Успоставити систем акредитације програма рада при Републичком заводу за социјалну заштиту како би се евалуирао квалитет понуђеног програма (поред постојећем система акредитовања програма обуке).
* Дефинисати модел финансирања услуга тако да услуге од националног значаја, попут услуга породичног сарадника и становања уз подршку буду финансиране са националног нивоа како би се осигурао континуитет њиховог пружања.

1. Конвенција УН о правима детета, „*Сл. лист СФРЈ - Међународни уговори*", бр. 15/90 и "*Сл. лист СРЈ - Међународни уговори*", бр. 4/96 и 2/97. [↑](#footnote-ref-1)
2. Koнвенција УН о правима особа са инвалидитетом „*Службени гласник Републике Србије - Међународни уговори*”, број 42/09. [↑](#footnote-ref-2)
3. Смернице УН за алтернативно старање, доступне на: <https://cpd.org.rs/wp-content/uploads/2017/11/288_SMERNICE-UN-YA-ALTERNATIVNO-STARANNJE-O-DECI_redacted.pdf> посећено 08.06.2024. [↑](#footnote-ref-3)
4. Committee on the Rights of the Child (2021) *Day of General Discussion - Children’s Rights and Alternative Care-Background Document.* [↑](#footnote-ref-4)
5. Mulheir, G., Browne, K. (2007) *De-institutionalising and Transforming Children’s Services*. Birmingham: University of Birmingham, [↑](#footnote-ref-5)
6. Стратегија деинституционализације и развоја услуга социјалне заштите у заједници за период 2022-2026. године "*Службени гласник РС* ", бр. 12/2022. [↑](#footnote-ref-6)
7. Закон о социјалној заштити, „*Службени гласник РС*“, бр. 24/2011 и 117/2022 – одлука УС. [↑](#footnote-ref-7)
8. Иницијатива за развој и сарадњу (2013) *Улоге и одговорности јединица локалне самоуправе и пружалаца услуга у примени Закона о социјалној заштити*. Београд [↑](#footnote-ref-8)
9. Програм рада/програм пружања услуге представља опис како се одређена услуга реализује, које су циљне групе, програмске активности, документација која се води, дефинише неопходне људске и материјалне ресурсе. Овакав документ је значајан посебно када не постоје дефинисани стандарди за пружање услуге или се услуга пружа као иновативна. У том смислу овакав програм представља гаранцију квалитета пружања услуге. С тим у вези, као једна од препорука која се јавила током рада ове радне групе јесте и успостављање система акредитације програма при Републичком заводу за социјалну заштиту, поред постојећег система акредитације програма обука. [↑](#footnote-ref-9)
10. Правилник о ближим условима за пружање услуга социјалне заштите, *Службени гласник РС*, број 73/2019, чл.68. [↑](#footnote-ref-10)
11. Закон о малолетним учиниоцима кривичних дела: Узраст учиниоца, члан 3.

    Малолетник је лице које је у време извршења кривичног дела навршило четрнаест, а није навршило осамнаест година.

    Млађи малолетник је лице које је у време извршења кривичног дела навршило четрнаест, а није навршило шеснаест година.

    Старији малолетник је лице које је у време извршења кривичног дела навршило шеснаест, а није навршило осамнаест година.

    Млађе пунолетно лице је лице које је у време извршења кривичног дела навршило осамнаест, а у време суђења није навршило двадесет једну годину и испуњава остале услове из члана 41. овог закона. [↑](#footnote-ref-11)
12. Општи коментар бр 21 (2017) о деци у уличној ситуацији, доступно на:

    <https://www.savetzapravadeteta.gov.rs/latinica/dokumenta.php> [↑](#footnote-ref-12)
13. Јовић, С., Милорадовић, С. Поповић, Љ, Вељковић, Л. (2017) *Породични сарадник – приручник за пружање услуге*. Београд: Републички завод за социјалну заштиту. [↑](#footnote-ref-13)
14. Нијемчевић Поповски, М. Танасијевић, Ј. Танасковић, Н. (2019) *Вршњачко истраживање о напуштању алтернативног старања*. Београд: СОС Дечија села Србија [↑](#footnote-ref-14)
15. Центар у будућности, у складу са потребама и правцима развоја, може развијати и друге иновативне услуге. [↑](#footnote-ref-15)
16. Жегарац, Н. (2004). *У лавиринту социјалне заштите.* Београд: Факултет политичких наука [↑](#footnote-ref-16)
17. Уницеф (2018) *Ситуациона анализа услуга за бебе и малу децу са сметњама у развоју у Републици Србији, развој услуга за интервенције у раном детињству: могућности и изазови, истражује статус услуга раних интервенција у Србији*. Београд: Уницеф и Фондација за отворено друштво [↑](#footnote-ref-17)
18. Републички завод за социјалну заштиту (2013) Становање уз подршку за младе који се осамостаљују и особе са инвалидитетом – смернице за успостављање и пружање услуге. Београд: Републички завод за социјалну заштиту [↑](#footnote-ref-18)
19. Правилнику о ближим условима и стандардима за пружање услуга социјалне заштите, „*Службени гласник РС“*, број 73/2019, чл.28. [↑](#footnote-ref-19)
20. Правилник о ближим условима за пружање услуга социјалне заштите, *Службени гласник РС*, број 73/2019, чл.27. [↑](#footnote-ref-20)